text: Så kører toget igen mellem Vamdrup og Vojens
  12 august 2014 kl. 08.36
  Togene er nu tilbage på sporet efter sommerens spærring, hvor Banedanmark er i fuld gang med at anlægge et ekstra spor mellem de to byer.
  -Det har været en travl sommer med en lang række vidt forskellige arbejder. Ud over al det, der i forvejen var planlagt, har vi samtidig nået at gøre yderligere fire kilometer klar til at få lagt spor og etableret kørestrøm.
  Resten af året og i begyndelsen af 2015 gør vi så sporet helt klart, inden vi i foråret begynder selve arbejdet med at lægge spor,? siger Tom Serup Andersen, projektleder i Banedanmark.
  På Vamdrup og Vojens Stationer er der blevet udskiftet og etableret nye sporskifter, og sikringsanlægget på Vamdrup Station er blevet ombygget, så det er klar til dobbeltsporet. Samtidig er det eksisterende spor og kørestrømsanlæg syd ud af Vamdrup flyttet mod vest, så der bliver plads til det nye spor.
  Ombygningen af sikringsanlægget gav en del udfordringer, hvilket gav spredte forsinkelser i togdriften i dagene efter, at spærringen blev ophævet.
  Sporet mellem Vamdrup og Vojens var lukket tre uger i sommerferien, hvor der erfaringsmæssigt kører færre passagerer på strækningen, og igen i dagene den 9.-11. august.
  -Vi vil gerne sige tak til passagererne og naboerne til anlægsarbejdet for den tålmodighed, de har udvist under sommerens arbejde. Et så omfattende projekt støjer en del, og en del af det kan kun udføres ved, at vi lukker strækningen i en periode. Her lægger vi så mange arbejder som muligt ind i den enkelte sporspærring for at minimere generne for passagererne, siger Tom Serup Andersen.
  Frem til september 2015 vil der stadig være punktvise indskrænkninger i trafikken. Fra den 6. september om aftenen til den 8. september 2014 klokken 17.40 lukkes sporet igen, og der indsættes derfor togbusser til passagererne. Desuden fortsætter mandagsspærringerne mellem klokken 9.40 og 17.40 og natspærringerne mellem lørdage og søndage indtil september 2015.
  